Suvestinė redakcija nuo 2024-04-16

Įsakymas paskelbtas: TAR 2019-09-09, i. k. 2019-14331

LIETUVOS RESPUBLIKOS

SOCIALINĖS APSAUGOS IR DARBO MINISTRAS

ĮSAKYMAS

DĖL NEPILNAMEČIO INDIVIDUALAUS VERTINIMO TVARKOS APRAŠO PATVIRTINIMO

2019 m. rugsėjo 9 d. Nr. A1-509

Vilnius

Vadovaudamasis Lietuvos Respublikos baudžiamojo proceso kodekso 189¹ straipsnio 1 dalimi ir įgyvendindamas 2016 m. gegužės 11 d. Europos Parlamento ir Tarybos direktyvos (ES) 2016/800 dėl procesinių garantijų vaikams, kurie baudžiamajame procese yra įtariamieji ar kaltinamieji, nuostatas:

Preambulės pakeitimai:

Nr. A1-283, 2024-04-15, paskelbta TAR 2024-04-15, i. k. 2024-06954

1. T v i r t i n u Nepilnamečio individualaus vertinimo tvarkos aprašą (pridedama).

2. Šis įsakymas įsigalioja 2020 m. sausio 1 d.

Socialinės apsaugos ir darbo ministras	Linas Kukuraitis

PatvirtintA

Lietuvos Respublikos socialinės

apsaugos ir darbo ministro

2019 m. rugsėjo 9 d. įsakymu Nr. A1-509

Nepilnamečio individualaus vertinimo tvarkOS APRAŠAS

I SKYRIUS

Bendrosios nuostatos

1. Nepilnamečio individualaus vertinimo tvarkos aprašas (toliau – Aprašas) reglamentuoja Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos (toliau – Tarnyba) ir jos įgalioto teritorinio skyriaus veiksmus atliekant nepilnamečio įtariamojo ar kaltinamojo individualų vertinimą (toliau – Individualus vertinimas), Individualaus vertinimo atlikimo ir Individualaus vertinimo pažymos (toliau – Pažyma) pateikimo ikiteisminį tyrimą atliekančiam pareigūnui ar prokurorui terminus, formą ir tarpinstitucinio bendradarbiavimo, atliekant Individualų vertinimą, tvarką.

2. Apraše vartojamos sąvokos:

2.1. Pažyma – socialinės apsaugos ir darbo ministro įsakymu patvirtintos formos dokumentas, kurį užpildo Tarnybos įgaliotas teritorinis skyrius, Individualaus vertinimo metu apibendrindamas turimą informaciją apie nepilnametį įtariamąjį ar kaltinamąjį.

2.2. Kitos Apraše vartojamos sąvokos suprantamos taip, kaip jos apibrėžtos Lietuvos Respublikos baudžiamojo proceso kodekse, Lietuvos Respublikos civiliniame kodekse, Lietuvos Respublikos vaiko teisių apsaugos pagrindų įstatyme.

II SKYRIUS

TARNYBOS ir jos įgalioto teritorinio skyriaus VEIKSMAI ATLIEKANT INDIVIDUALŲ VERTINIMĄ

3. Tarnyba, gavusi ikiteisminį tyrimą atliekančio pareigūno ar prokuroro prašymą atlikti Individualų vertinimą, nedelsdama, bet ne vėliau nei per 3 darbo dienas nuo kreipimosi gavimo dienos persiunčia jį Tarnybos įgaliotam teritoriniam skyriui, kurio teritorijoje buvo paskutinė žinoma nepilnamečio gyvenamoji vieta, apie tai elektroninėmis ryšio priemonėmis informuodama ikiteisminį tyrimą atliekantį pareigūną ar prokurorą.

4. Tarnybos įgaliotas teritorinis skyrius, gavęs prašymą atlikti Individualų vertinimą iš ikiteisminį tyrimą atliekančio pareigūno ar prokuroro arba Aprašo 3 punkto nustatyta tvarka, atlieka šiuo veiksmus:

4.1. apibendrina Tarnyboje turimą informaciją apie nepilnametį bei kitas žinomas aplinkybes, kurios, Tarnybos įgalioto teritorinio skyriaus nuomone, gali būti svarbios ikiteisminiam tyrimui;

4.2. kreipiasi į savivaldybės pedagoginę psichologinę tarnybą dėl duomenų apie nepilnamečio specialius ugdymosi poreikius, asmenybės ir brandos vertinimą pateikimo;

4.3. prireikus apsilanko nepilnamečio gyvenamojoje vietoje, įvertina jo gyvenamąją aplinką;

4.4. parengia Pažymą (priedas).

5. Pažymoje turi būti pateikti duomenys apie vaiką, jo tėvus ir šeimą. Jei vaikui nustatyta globa (rūpyba), pateikiami duomenys apie vaiko globėją (rūpintoją).

6. Savivaldybės pedagoginės psichologinės tarnybos pateikti duomenys bei kita Tarnybos įgalioto teritorinio skyriaus surinkta informacija, apibūdinanti nepilnametį, pateikiami ikiteisminį tyrimą atliekančiam pareigūnui ar prokurorai kartu su Pažyma.

7. Tarnybos įgaliotas teritorinis skyrius Pažymą ikiteisminį tyrimą atliekančiam pareigūnui ar prokurorui turi pateikti ne vėliau kaip per 25 darbo dienas nuo kreipimosi gavimo dienos.

8. Jei ikiteisminį tyrimą atliekantis pareigūnas ar prokuroras kreipiasi į Tarnybą ir ji, vadovaudamasi Aprašo 3 punktu, persiunčia prašymą Tarnybos įgaliotam teritoriniam skyriui, Aprašo 7 punkte nurodytas Pažymos pateikimo ikiteisminį tyrimą atliekančiam pareigūnui ar prokurorui terminas skaičiuojamas nuo kreipimosi gavimo Tarnyboje dienos.

III SKYRIUS

tarpinstitucinis bendradarbiavimas ATLIEKANT individualų vertinimą

9. Savivaldybės pedagoginė psichologinė tarnyba, gavusi Aprašo 4.2 papunktyje nurodytą kreipimąsi, per 10 darbo dienų nuo kreipimosi gavimo dienos privalo pateikti Tarnybos įgaliotam teritoriniam skyriui duomenis apie vaiko specialius ugdymosi poreikius, asmenybės ir brandos vertinimą.

10. Tarnybos įgaliotas teritorinis skyrius, per Aprašo 9 punkte nurodytą terminą negavęs prašomų duomenų, apie tai informuoja ikiteisminį tyrimą atliekantį pareigūną ar prokurorą ir pateikia Tarnybos įgaliotame teritoriniame skyriuje turimą informaciją.

IV SKYRIUS

Baigiamosios nuostatos

11. Asmens duomenys, susiję su Individualiu vertinimu, tvarkomi vadovaujantis Lietuvos Respublikos asmens duomenų teisinės apsaugos įstatymu ir 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (OL 2016 L 119, p. 1).

12. Dokumentai ir asmens duomenys, susiję su Individualiu vertinimu, saugomi Dokumentų saugojimo taisyklių, patvirtintų Lietuvos vyriausiojo archyvaro 2011 m. gruodžio 28 d. įsakymu Nr. V-157 „Dėl Dokumentų saugojimo taisyklių patvirtinimo“, nustatyta tvarka ir Bendrųjų dokumentų saugojimo terminų rodyklėje, patvirtintoje Lietuvos vyriausiojo archyvaro 2011 m. kovo 9 d. įsakymu Nr. V-100 „Dėl Bendrųjų dokumentų saugojimo terminų rodyklės patvirtinimo“, nustatytais terminais.

_______________________

Nepilnamečio individualaus vertinimo tvarkos aprašo

priedas

(Nepilnamečio individualaus vertinimo pažymos pavyzdinė forma)

(Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos įgalioto teritorinio skyriaus (toliau – Tarnybos įgaliotas teritorinis skyrius) pavadinimas)

NEPILNAMEČIO INDIVIDUALAUS VERTINIMO PAŽYMA

__________ Nr. _________

(data)

________________________

(vieta)

1. Duomenys apie vaiką:

1.1. vaiko vardas ir pavardė;

1.2. gimimo data;

1.3. vaiko faktinė gyvenamoji vieta (nurodomas adresas);

1.4. informacija apie tai, su kuo vaikas gyvena;

1.5. ikiteisminiam tyrimui reikšmės turinti informacija apie vaiko fizinę / psichinę sveikatą (pvz., nustatyta fizinė ar (ir) psichinė negalia; diagnozuoti elgesio ir (ar) emocijų sutrikimai ir pan.) (pildoma, jei tokia informacija Tarnybos įgaliotam teritoriniam skyriui yra žinoma);

1.6. vaikui taikytos pagalbos priemonės (psichologo, socialinės, kompleksinės paslaugos ir kt.).

2. Duomenys apie vaiko tėvus ir šeimą:

2.1. vaiko tėvai (vardai ir pavardės);

2.2. duomenys apie tėvus (pateikiama informacija, kuri Tarnybos įgaliotam teritoriniam skyriui žinoma arba kurią pavyksta gauti lankantis šeimoje: darbo vieta, profesija, tarpusavio santykiai, vaikų auklėjimas ir gebėjimas jais rūpintis);

2.3. ar vaiko biologinė šeima buvo / yra žinoma dėl vaiko teisių pažeidimų (jei taip, trumpai nurodyti pažeidimo esmę, ar buvo nustatytas pagalbos vaikui ir (ar) šeimai ar vaiko apsaugos poreikis, jei taip, dėl kokių priežasčių, kokia pagalba buvo / yra teikiama šeimai);

2.4. ar šeimai taikytos prevencinės poveikio priemonės ir kada (Tarnybos įgalioto teritorinio skyriaus įspėjimai, nuobaudos pagal Lietuvos Respublikos administracinių nusižengimų kodeksą ir kt.);

2.5. vaiko gyvenimo sąlygos ir su vaiku emociniais ryšiais susiję asmenys: namų aplinka, buitinės sąlygos, ekonominės, socialinės ir šeimos aplinkybės, vaiko poreikių tenkinimas, vaiko pomėgiai, santykiai su tėvais, kitais giminaičiais, santykiai su draugais, klasės draugais, mokytojais. Pateikiama Tarnybos įgalioto teritorinio skyriaus atstovui lankantis šeimoje gauta informacija (būtina atskirai pažymėti vaiko ir tėvų pateikiamą informaciją).

3. Duomenys apie vaiko globą (rūpybą) (pildoma, jei vaikui nustatyta globa (rūpyba)):

3.1. informacija apie vaiko globą (rūpybą): globos (rūpybos) nustatymo data, rūšis ir forma, globos (rūpybos) nustatymo pagrindas;

3.2. informacija apie globėją (rūpintoją), jei vaikas globojamas (rūpinamas):

3.2.1. šeimoje: globėjo (rūpintojo) vardas ir pavardė, giminystės ryšys su globojamu (rūpinamu) vaiku, globos (rūpybos) patirtis (nuo kada globoja (rūpinasi) vaiką (-u);

3.2.2. šeimynoje: šeimynos pavadinimas, šeimynos dalyvių skaičius, šeimynoje augančių vaikų skaičius, globos (rūpybos) patirtis (nuo kada globoja (rūpinasi) vaiką (-u);

3.2.3. vaikų globos institucijoje ar bendruomeniniuose vaikų globos namuose: įstaigos pavadinimas, globojamų (rūpinamų) vaikų skaičius, globos (rūpybos) patirtis (nuo kada globoja (rūpinasi) vaiką (-u);

3.2.4. globos centre: budinčio globotojo vardas ir pavardė, globos (rūpybos) patirtis (nuo kada globoja (rūpinasi) vaiką (-u), kiek vaikų gyvena budinčio globotojo šeimoje;

3.3. globėjo (rūpintojo) santykiai su globojamu (rūpinamu) vaiku, gebėjimas užtikrinti vaiko poreikių tenkinimą, globojamo (rūpinamo) vaiko santykiai su kitais šeimoje, šeimynoje ar vaikų globos institucijoje augančiais vaikais ir dirbančiais specialistais;

3.4. informacija apie globojamo (rūpinamo) vaiko gyvenimo sąlygas ir su vaiku emociniais ryšiais susijusius asmenis: namų aplinka, buities sąlygos, ekonominės, socialinės ir globėjų (rūpintojų) šeimos ar šeimynos aplinkybės, vaiko poreikių tenkinimas, vaiko pomėgiai, ryšys su biologiniais tėvais, artimaisiais giminaičiais, santykiai su draugais, klasės draugais, mokytojais (pateikiama Tarnybos įgalioto teritorinio skyriaus atstovui lankantis globėjų (rūpintojų) šeimoje, šeimynoje ar vaikų globos institucijoje gauta informacija (būtina atskirai pažymėti globojamo (rūpinamo) vaiko ir globėjo (rūpintojo) pateiktą informaciją);

3.5. globėjo (rūpintojo) gebėjimas bendradarbiauti su Tarnybos įgaliotu teritoriniu skyriumi, vaiko ugdymo įstaiga, socialiniais darbuotojais ir kt.

4. Kita svarbi lankantis vaiko faktinėje gyvenamojoje vietoje gauta ar vaiko byloje esanti informacija, papildomi dokumentai.

__________________________ ____________________ _________________

(pareigų pavadinimas) (parašas) (vardas, pavardė)

Pakeitimai:

1.

Lietuvos Respublikos socialinės apsaugos ir darbo ministerija, Įsakymas

Nr. A1-283, 2024-04-15, paskelbta TAR 2024-04-15, i. k. 2024-06954

Dėl Lietuvos Respublikos socialinės apsaugos ir darbo ministro 2019 m. rugsėjo 9 d. įsakymo Nr. A1-509 „Dėl Nepilnamečio individualaus vertinimo tvarkos aprašo patvirtinimo“ pakeitimo